Chyum Mungga Daw (1) - (Tara Jahprang 7: 6-11)
Ya hti na gaw, Tara Jahprang Laika Langai hta na rai nga ai.
Mawshe gaw Israela amyu ting hpe shaga la nna shanhte hpe tsun mu ai gaw: Nang gaw na a Madu Karai Kasang a matu chyoi pra ai amyu rai nga ndai; Na Madu Karai Kasang madu gying ai amyu nang hpe shatai na matu, ga ntsa ting na masha amyu yawng hta na, shi nang hpe lata la nit dai: Nanhte amyu kaga ni hta grau law ai majaw, Madu gaw nang hpe n ja nna, lata la ndai n rai; amyu kaga hta nanhte grau kaji nga myit dai.
Madu nanhte hpe tsawra ai majaw mung, nji nwa ni hpe dagam da ai ga shaka shatup mayu ai majaw mung, nang mayam tai ai, Egutu mung a hkawhkam Hpara-u a lata hta na, shi n-gun ja ai lata hte nang hpe hkye la nna, woi wa nit dai. Dai rai nna, na Madu Karai Kasang gaw, Karai Kasang nan rai nga ai dum chye nga mu; shi gaw kangka re ai Karai Wa rai nga nna, shi hpe tsawra ai hte, shi a hkang da ai ga hkan shatup ai ni hpe prat hkying mun du hkra ga shaka shagrin da nna, matsan dum ai myit rawng ai Karai Wa rai nga ai; rai timung, shi hpe ndawng n yawt ai ni hpe jahten kau na matu, shanhte a hkum hpe nan ari dan jaw ai Karai Wa rai nga ai. Dai re ai majaw, ngai nang hpe tawn da ya ai hkang da ai ga, tara lam ni hte matsun maroi ga mahkra hpe sadi sahka ai hte hkan shatup lu na ndai.
Ya hti ai gaw, Karai Kasang a Mungga rai nga ai.
Chyum Mungga Daw (2) - (1Yawhan 4: 7-16)
Ya hti na gaw, Yawhan a shagun dat ai Laika Langai hta na rai nga ai.
Ngai tsawra ai shu sha ni e, anhte shada da tsaw ra nga ga: tsawra ai myit Karai Kasang kaw na rai nga ai majaw, tsawra ai myit rawng ai wa kadai rai ti mung, Karai Kasang a Kasha rai nga ai hte, Karai Kasang hpe chye chyang nga ai. Tsawra ai myit n rawng ai wa gaw, Karai Kasang a lam n chye wu ai; kaning rai nme law, Karai Kasang gaw tsawra ai myit madung rai nga ai. Anhte gaw shi a Kasha a marang e ahkrung nga mali ga Karai Kasang gaw shi a Kasha hpe mungkan ga de shangun dat ai hku nna, shi a tsawra ai myit anhte hpe madun dan nu ai; anhte gaw Karai Kasang hpe tsawra ai lam tsun mayu ai n rai; Shi hkum nan anhte hpe tsawra nga ai hte, anhte a shut hpyit mara a matu gawng malai hkungga tai u ga, Karai Kasang Shi a Kasha hpe shangun dat ai lam tsun mayu nngai; dai gaw tsawra ai lam madung rai nga ai.
Tsawra ai jinghku ni e, Karai Kasang gaw anhte hpe ndai hte wa tsawra manit ai rai yang gaw, anhte shada da tsawra ai lam hkan shatup ra ga ai. Masha kadai rai timung Karai Kasang hpe mu yu sai n rai; anhte shada da tsaw ra nga yang gaw, Karai Kasang anhte hta e rawng nga nna, Shi a tsawra ai myit gaw anhte hta hkum tsup wa lu ai. Karai Kasang Shi a Wenyi anhte hpe jaw da mi ai majaw, Shi hta e anhte nga nga ai hte, Shi mung anhte hta e nga nga ai hpe anhte chye nga ga ai.
Mungkan ga a hkye la ai Madu tai na matu Kawa gaw dai Kasha hpe shangun ai lam, anhte mu lu sai hte maren, sakse hkam ya nga ga. Yesu Hkristu gaw Karai Kasang a Kasha rai nga ai, nga nna yin la ai wa kadai hta rai ti mung, Karai Kasang a nga nga ai rai nna, Shi mung Karai Kasang hta e a nga nga ai. Karai Kasang anhte hpe nan teng teng tsawra da ai hpe anhte chye nga ai hte kam sham nga ga ai. Karai Kasang gaw tsawra ai myit rai nga ai: tsawra ai lam hkan nang let, nga sa ai wa gaw Karai Kasang hta e a nga nga ai rai nna, Karai Kasang mung shi hta e a nga nga ai.
Ya hti ai gaw, Karai Kasang a Mungga rai nga ai.
Kabu Gara Shiga - (Mahte 11: 25-30)
Ya hti na gaw, Yawhan a Laika hta na Kabu Gara Shiga rai nga ai.
Lani mi hta Yesu Madu tsun wu ai gaw: sumsing lamu hte ginding aga a madu, Wa e, hpaji byeng-ya rawng ai ni hte, myit kung hpan ai ni kaw na ndai lam Nang makoi magap da nhtawm, myit n kaba ai ni hpe madun dan ndai majaw, ngai Nang hpe chyeju dum nngai. Rai sa, Wa e, dai gaw Nang ra sharawng ai hku rai nga ai.
Nye Wa gaw yawng mayawng hte hpe ngai kaw ap ya ni ai; Wa hta kaga Kasha hpe kadai mung n chye lu ai; dai kasha hte kasha jahtoi ya mayu ai masha hta kaga, Wa hpe mung kadai n chye lu ai. Hki ba la nna, lit li gun ai ni yawng hte e, ngai kaw wa marit; ngai nanhte hpe ban sa shangun na we ai. Ngai gaw sumnung shingdi la ai hte, myit grit nem nga nngai majaw, nye a kandang hpe hpai mu, nye a lam sharin la mu; shaloi nanhte a myit masin ban sa ai hkrun na marin dai. Kaning rai nme nga yang, Nye a kandang hpai loi ai hte, Nye a lit mung tsang nga li ai.
Ya hti ai gaw, Madu a Kabu Gara shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn